Torsdag aften var der smæk for skillingen og masser af overnaturlig aktivitet, da holdet bag hit-serien "Er der nogen?" tog på spøgelsesjagt på Voergaard Slot.

Se hele programmet nederst. - Det er en af de vildeste aftener nogensinde - den kommer klart i en top fem. Det er den første reaktion fra spøgelsesjægeren Mikkel Egelund, da den direkte udsendelse fra Voergaard Slot er slut. Han var sammen med Trine Gadeberg og Kasper Le Fevre rundt på slottet for at se, om det spøger. Umiddelbart virkede det til, at der i den grad spøgte på slottet torsdag aften, hvor holdet udbrød i skrig og råb flere gange på grund af chok. Masser af aktivitet Mikkel Egelund og Trine Gadeberg var blandt andet i fangekælderen, hvor der var uenighed om, hvem der skulle lænkes fast, mens Kasper Le Fevre besøgte den anden fangekælder på slottet, Rosendonten. Og det bliver nok en oplevelse, han ikke lige glemmer foreløbigt. På Voergaard Slot har de også deres egen kirke, hvor der også var aktivitet, mens holdet brugte deres 'ghostbox' til at kommunikere med spøgelserne. Det var blandt andre adelsfruen på slottet i 1500-tallet, Ingeborg Skeel, man forsøgte at komme i kontakt med. Sidst gik turen til det berygtede tårnværelse med blodpletten, der ikke kan vaskes væk. Her fik hele holdet sig noget af en oplevelse, da det virkede, som om et mord udspillede sig for øjnene af dem. Du kan selv se hele afsnittet her: